Here is a page extracted from Wikipedia that may contain CSS, HTML, and a lot of unformatted text.

Title: Rocher de Lauria
Content: Rocher de Lauria, de Llúria u de Lloria (Lauria, Basilicata 1250 - Valencia 1305). Estió un navegant d'orichen lucanés, a lo servicio d'a Corona d'Aragón.

Se casó con Saurina d'Entenza, chermana de Berenguer d'Entenza que participó chunto a Rocher de Flor en as expedicions d'os almogávars.

Estió almirant d'a flota d'Aragón y Sicilia, a la que comandó mientres tot o reinato de Pero lo Gran d'Aragón. Le-se concedió lo condau de Cocentaina (esdevenindo asinas o primer conte de Cocentaina) como recompensa por a suya trachectoria militar.

Nombrato almirant en o 1283, esfendió Sicilia y os dreitos d'os reis d'Aragón contra d'os anchevins dimpués d'as Viespras sicilianas, redotando a una flota francesa comandata por Carlos d'Anchú en os arredols de Malta. En o 1284 redotó a lo prencipe de Taranto (hereu d'a cadiera reyal napolitana) en a bayía de Nápols y realizó una espectacular campanya en Calabria. Dimpués tornó ta Catalunya por demanda de Pero III lo Gran, ta fer batalla contra d'os franceses. A vitoria mas important que obtenió estió sobre d'a flota francesa de Felipe III, en a batalla de Formigues, os diyas 3 y 4 de setiembre d'o 1285. D'ixa traza cortó as linias de comunicación d'os invasors franceses en Catalunya y arruinó de raso lo poder naval francés d'a epoca. Tamién participó en a batalla de Panizars (1285). Redotatas de tot, as tropas francesas abandonoron ixe anyo Catalunya.

Os trunfos de l'almirant de Lauria estioron basatos en innovacions tecnicas. Os ataques no se basaban unicament en l'abordache y l'uso d'a espata, tamién en o emplego d'espolons y de ballestas, bien de man u, como as mas grans, amuntatas en barraches situatos en os barcos.

Ye esta celebre a suya frase que diz: Qué dende agora no bi habrá peix que s'atreba a sacar a coda si no leba ligato lo sinyal con as cuatro barras d'o nuestro sinyor rei d'Aragón.

Fue apedecato en Santes Creus, a los piez de Pero lo Gran, y le-se dedicó un molimento en a Rambla Nova de Tarragona.

Referencias

Bibliografía
  (ISBN 978-84-931820-6-9) Roger de Llúria - Infiesta Pérez, José Luis Infiesta, Editor - col·lecció Gent nostra.
  Roger de Lauria en the Classic Encyclopedia, basada en l'edición de 1911 d'a Encyclopædia Britannica.
  The Columbia Electronic Encyclopedia (2003) "Roger of Loria". Columbia University Press.

Almogávars
Militars d'Aragón
Muertos en Valencia
Naixius d'a Basilicata
1250 (naixencias)
1305 (muertes)